Man se lewensmaat, twee ander in hof ná moordAndries Swanepoel. Foto: Verskaf Andries Swanepoel (58) se lewensmaat en nog twee beskuldigdes het Dinsdag in die landdroshof in Heidelberg verskyn in verband met sy moord. Alice Graham (44), Swanepoel se lewensmaat, het saam met haar seun, James Randall (22), en Clifford Basson (64) vlugtig in die hof verskyn en die saak is uitgestel, het kapt. Thivhulawi Tshilate, woordvoerder van die polisie, gesê. Die drie is hegtenis geneem kort nadat Swanepoel se liggaam Sondagoggend in ŉ kamer op ŉ perseel in AG Visserstraat waar hy gewoon het, gevind is. Dit word beweer dat daar Saterdagaand ŉ rusie tussen Swanepoel en die beskuldigdes ontstaan het en dat hulle hom toe erg begin aanrand het, onder meer met ŉ houtstok. Hulle het glo besef Swanepoel is dalk dood weens die aanranding waarna sy liggaam na ŉ leë slaapkamer gesleep is. Die houtstok is intussen aan die brand gesteek. Nog iemand wat glo ook op die perseel woon, het Sondagoggend die polisie gekontak waarna Swanepoel se liggaam gevind is. Swanepoel het wonde oral op sy lyf gehad, insluitend ŉ groot oop wond agter sy regteroor. “Die manier hoe dit gebeur het en deur wie dit gedoen is, maak dit baie erger,” het ŉ familielid van Swanepoel aan Maroela Media gesê. “ Niemand verdien om so vermoor te word nie, ongeag die rede.” Volgens die familielid het hulle Graham slegs ŉ paar kere gesien en het Swanepoel gewoonlik alleen by familie gaan kuier. “Sy is maar ŉ moeilikheidmaker.” Swanepoel en Graham was sowat ses jaar lank in ŉ verhouding. Hulle het sowat ŉ maand gelede na Heidelberg verhuis en het voorheen in Leondale gebly. Hy het as werktuigkundige los werkies gedoen. Swanepoel word oorleef deur drie broers en ŉ suster. Een van die broers, wat in Boksburg bly, het Sondagoggend na die toneel in Heidelberg gery nadat hy van sy broer se dood in kennis gestel is.